ულმის ბრძოლა
ულმის ბრძოლა — ბრძოლა საფრანგეთისა და ავსტრიის ჯარებს შორის, მიმდინარეობდა 1805 წლის 7-20 ოქტომბერს გერმანიაში ქალაქ ულმის მახლობლად. წარმოადგენდა ულმის კამპანიის ნაწილს. 22 სექტემბერს ავსტრიის ერცჰერცოგმა ფერდინანდმა დუნაის არმია მდინარე ილერსა და დუნაის შორის განალაგა. მასთან თანამოქმედებისათვის უკრაინიდან მოდიოდა მიხეილ კუტუზოვის რუსული არმია. 26 სექტემბერს ნაპოლეონის საფრანგეთის არმიამ მტრის ცალ-ცალკე განადგურების მიზნით ჯერ რაინი, შემდეგ დუნაი გადალახა და ულმთან 14-15 ოქტომბერს ავსტრიელები ალყაში მოაქცია. 20 ოქტომბერს ავსტრიის არმიის მეთაურმა კარლ მაკმა კაპიტულაცია გამოაცხადა.